Lene Sofie Hansen  
Sannveien 2

1020 Dronningland

Akras Distribusjon AS   
Nils Hansens vei 3   
Lillehammer 16.04.16

**Søknad på stilling som lager- og logistikkmedarbeider**

Jeg viser til annonse på nav.no og søker med stor interesse stillingen som lager- og logistikkmedarbeider. Jeg har svært relevant erfaring og mener jeg har mye å tilføre bedriften.

Jeg er en kvinne på 37 år, opprinnelig fra Narvik, som har bodd på Dronningland de siste 10 årene. Jeg har jobbet som spedisjonsansvarlig hos Roksel AS siden 2011 og har spennende og varierte arbeidsoppgaver.

Min mann skal overta familiegården på Lillehammer og vi har bestemt oss for å flytte. Derfor har jeg sagt opp jobben min på Dronningland, og går nå oppsigelsestiden ut.

Jeg har lang og variert bakgrunn innenfor lager og logistikk. Jeg har jobbet med alt fra fysisk hardt arbeid til mer administrative oppgaver, og trives godt med begge deler. Jeg har hatt både lederansvar og personalansvar, men det viktigste for meg er fortsatt å få jobbe med logistikk i et godt arbeidsmiljø.

Jeg har fullført fagbrev i logistikk og transport, og har også truckførerbevis. Jeg har bestått teori for traverskran, men mangler praksis for å få sertifikatet.

Mine sterke sider er nok evnen til å lære nye ting raskt, endringsvillighet og kreativitet. Jeg har fått anledning til å prøve meg i mange utfordrende arbeidsoppgaver og har en åpen og positiv holdning.

Jeg har en stor lidenskap for motorsykler og har et lite verksted i garasjen. Når jeg ikke er opptatt med barn og skoleaktiviteter, prøver jeg å få tid til å «mekke» litt på sykkelen.

Jeg jobber hardt, er nøyaktig i mitt arbeid og har fått flere tilbakemeldinger på at jeg bidrar positivt inn i arbeidsmiljøet. Jeg er lojal og opptatt av å yte det «lille ekstra» for at jobben skal bli utført på en effektiv og trygg måte.

Jeg kan kontaktes på mobil xxx xx xxx om dere skulle ha spørsmål. Jeg møter gjerne til en samtale når dere måtte ønske.

Med vennlig hilsen Lene Sofia Hansen